Diari Oficial de la Generalitat Valenciana


Sumari del DOGV 8731, del 03-02-2020 (2020/782)

RESOLUCIÓ de 28 de gener de 2020, del director general de Relacions amb Les Corts, de la Presidència de la Generalitat, per la qual es publica l'acord entre LABORA Servei Valencià d'Ocupació i Formació i l'Ajuntament de Xirivella per a la prestació conjunta de serveis d'intermediació laboral per mitjà de la implantació del servei Punt Labora.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8731

Data del DOGV
:   03-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/782


Data del document
:   28-01-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 de gener de 2020, del director general de Relacions amb Les Corts, de la Presidència de la Generalitat, per la qual es publica l'acord entre LABORA Servei Valencià d'Ocupació i Formació i l'Ajuntament de Xirivella per a la prestació conjunta de serveis d'intermediació laboral per mitjà de la implantació del servei Punt Labora. [2020/782]  
LABORA Servei Valencià d'Ocupació i Formació i l'Ajuntament de Xirivella han subscrit, prèvia tramitació reglamentària, els dies 25 i 15 de gener de 2020, respectivament, l'acord per a la prestació conjunta de serveis d'intermediació laboral per mitjà de la implantació del servei Punt Labora, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 27 de gener de 2020 i número 41/2020, és procedent la publicació en el Diari Oficial de la Generalitat Valenciana de l'acord esmentat, que figura annex a aquesta resolució.  
  
València, 28 de gener de 2020.- El director general de Relacions amb Les Corts: Antonio Torres Salvador.  
  
  
ACORD DE COL·LABORACIÓ ENTRE LABORA SERVEI VALENCIÀ D'OCUPACIÓ I FORMACIÓ I L'AJUNTAMENT DE XIRIVELLA PER A LA PRESTACIÓ CONJUNTA DE SERVEIS D'INTERMEDIACIÓ LABORAL PER MITJÀ DE LA IMPLANTACIÓ DEL SERVEI PUNT LABORA  
  
Intervinents  
D'una part, Enric Nomdedéu i Biosca, director general de LABORA Servei Valencià d'Ocupació i Formació, nomenat en virtut del Decret 82/2019, de 21 de juny, del Consell, basant-se en el que disposa la Llei 5/1983, de 30 de desembre, del Consell, i d'acord amb les facultats que li confereix el Reglament d'organització i règim jurídic del Servei Valencià d'Ocupació i Formació, aprovat pel Decret 194/2013, de 20 de desembre, del Consell, i modificat pel Decret 161/2017, de 20 d'octubre, del Consell, en representació de LABORA Servei Valencià d'Ocupació i Formació, autoritzat per l'Acord del Consell de data 13 de desembre de 2019.  
I d'una altra part, Michel Montaner Berbel, com a alcalde de l'Ajuntament de Xirivella, en representació d'aquest, facultat expressament per a la signatura d'aquest acord en virtut de l'article 21 de la Llei 7/1985, de 2 d'abril, reguladora de les bases de règim local, i de l'Acord adoptat pel Ple en la sessió celebrada el dia 30 d'octubre de 2019.  
  
Actuant en l'exercici dels seus respectius càrrecs i en la representació que posseeixen, reconeixent-se recíprocament capacitat per a formalitzar el present acord de col·laboració, convenen subscriure'l i s'obliguen en els termes que conté, i prèviament,  
  
MANIFESTEN  
  
Que la subscripció d'aquest acord de col·laboració respon als principis que han de regir les relacions entre les administracions públiques, i en concret, al principi de cooperació recollit en l'article 3.1.k de la Llei 40/2015, d'1 d'octubre, de règim jurídic del sector públic.  
  
Que l'acord es formalitza segons els preceptes que conté el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
Que LABORA Servei Valencià d'Ocupació i Formació, com a organisme autònom adscrit a la Conselleria d'Economia Sostenible, Sectors Productius, Comerç i Treball té, entre d'altres, les competències de gestió i control de la intermediació en el mercat de treball, així com la promoció d'accions d'informació i orientació professional a favor de les persones desocupades.  
Que, segons l'article 6.1 del Reglament d'organització i del règim jurídic del Servei Valencià d'Ocupació i Formació, aprovat pel Decret 194/2013, de 20 de desembre, del Consell, i modificat pel Decret 161/2017, de 20 d'octubre, del Consell, correspon a aquell promoure la formalització d'acords i convenis de col·laboració i cooperació amb qualsevol persona jurídica, pública o privada, que tinga com a fi específic qualsevol qüestió sobre intermediació laboral, orientació laboral, formació professional i foment d'ajudes d'ocupació estable, a fi de coadjuvar al compliment de les seues competències.  
  
Que, a fi de prestar el servei de forma integral, i des d'una perspectiva geogràficament més pròxima a les persones usuàries, s'ha considerat oportú instal·lar, tant en ajuntaments com en altres entitats locals de les províncies de València, Alacant i Castelló, el servei Punt Labora, eina instal·lada ja als centres d'ocupació de LABORA, dirigida a facilitar a les esmentades persones que no disposen d'accés a la xarxa internet, els serveis del Portal d'Ocupació de LABORA a la ciutadania, i incrementar amb això l'eficàcia i l'eficiència en la gestió, a través d'una participació personalitzada de les persones usuàries, que aporte major agilitat al compliment dels objectius proposats.  
  
Amb això es pretén promoure la cohesió territorial, disminuir els desequilibris actualment existents i afavorir la igualtat d'accés de la ciutadania de la Comunitat Valenciana als serveis públics.  
Que, en aquest sentit, es considera fonamental la implicació de les entitats locals, quant a prestar la col·laboració necessària, consistent en la utilització de les seues dependències per a la ubicació del servei Punt Labora, degudament dotades amb els elements i connexions necessaris per al seu correcte funcionament, i possibilitar amb això l'accés al Portal d'Ocupació de LABORA per part de les ciutadanes i els ciutadans.  
  
Que, en el cas del municipi de Xirivella, ja es va signar un acord de col·laboració amb el Servei Valencià d'Ocupació i Formació el dia 28 de setembre de 2010 per a la instal·lació de l'esmentat sistema. Com a resultat d'aquest, es va instal·lar un caixer terminal a les dependències municipals.  
Que aquest acord, amb un termini de vigència de tres anys i possibilitat de pròrroga, es troba actualment prorrogat, ja que no ha sigut denunciat per cap de les parts.  
Que la Llei 40/2015, d'1 d'octubre, de règim jurídic del sector públic, estableix en la disposició addicional huitena que els convenis vigents que no tinguen determinat un termini de vigència o, si existeix, tinguen establida una pròrroga tàcita per temps indefinit en el moment de l'entrada en vigor d'aquesta llei, s'adaptaran a aquesta, i tindran un termini de vigència de quatre anys que comptarà des de l'entrada en vigor de la llei, el 2 d'octubre de 2016.  
Que, en relació amb el que es disposa en el paràgraf anterior, i atés el temps que ha transcorregut des de la signatura de l'acord en vigor, s'ha detectat la necessitat de modificar i completar determinats aspectes del clausulat per a adaptar-lo a la normativa vigent en la matèria, per la qual cosa s'ha considerat oportú la tramitació d'un nou acord abans que s'arribe a la fi del termini de vigència actual.   
A la vista de tot això, ambdues parts formalitzen el present acord basant-se en les següents  
  
ESTIPULACIONS  
  
Primera. Objecte  
El present acord té com a objecte la prestació de serveis d'intermediació laboral, facilitant i agilitant la realització de tràmits mitjançant el sistema denominat Punt Labora, eina que va ser instal·lada a les dependències municipals de l'Ajuntament de Xirivella mitjançant l'Acord signat el dia 28 de setembre de 2010.  
  
Segona. Serveis d'intermediació  
L'esmentat sistema permet a la persona usuària realitzar nombrosos tràmits telemàticament, sense necessitat de desplaçaments al centre d'ocupació de LABORA, que és on habitualment es gestionen.  
  
Entre altres opcions, permet la consulta d'ofertes d'ocupació i cursos de formació, així com postular l'autocandidatura.  
Així mateix, el sistema és capaç de generar certificats, el DARDE i gestionar les cites a les persones usuàries als centres d'ocupació de LABORA, i facilitar i agilitzar aquests tràmits en línia.  
LABORA Servei Valencià d'Ocupació i Formació incorporarà, de manera progressiva, altres funcionalitats al Punt Labora per tal que estiguen disponibles també als terminals desplegats a les entitats locals.  
  
  
Tercera. Obligacions de LABORA Servei Valencià d'Ocupació i Formació  
El Servei Valencià d'Ocupació i Formació es va comprometre a la instal·lació del sistema actualment denominat Punt Labora a les dependències de l'Ajuntament de Xirivella, per mitjà de l'Acord de data 28 de setembre de 2010, en els termes següents:  
1. La instal·lació d'un terminal, que té unes dimensions aproximades en mil·límetres de 754 x 1670 x 694 (amplària, alçària, profunditat), perfectament identificat, que s'ubicaria al lloc indicat per l'Ajuntament, amb els requisits que s'estableixen en l'estipulació quarta.  
  
2. La formació inicial del personal designat per l'Ajuntament, encarregat d'atendre el públic usuari del sistema, de manera que puguen solucionar les qüestions que plantegen les persones demandants que acudisquen a l'Ajuntament per a utilitzar aquest servei.  
3. La formació posterior de forma periòdica, per mitjà de sessions informatives, per als supòsits que s'introduïsquen noves prestacions o amb motiu del reciclatge del personal designat.  
4. La comunicació d'un telèfon de contacte per a la resolució de dubtes o problemes tècnics que sorgisquen en la utilització de l'eina.  
  
5. El subministrament a l'Ajuntament del cartell senyalitzador del Punt Labora.  
Efectuada ja la instal·lació del terminal, es mantenen els compromisos assenyalats en els punts 3 i 4, i s'han complit de forma satisfactòria els detallats en els punts 1, 2 i 5.  
  
Quarta. Obligacions de l'Ajuntament  
Per la seua banda, l'Ajuntament de Xirivella es compromet a:  
1. Facilitar i adequar, si fora necessari, aquells elements imprescindibles per al correcte funcionament dels terminals (connexió a internet, amplària de banda...).  
2. Efectuar el control de les persones usuàries que utilitzen aquest servei, procurant que la seua ubicació quede prou protegida i que garantisca l'accés a persones amb diversitat funcional; en cas contrari, caldrà adoptar les mesures necessàries per a adequar la zona dedicada al Punt Labora a aquestes persones usuàries.  
3. Designar el personal encarregat d'atendre les persones usuàries que sol·liciten informació sobre la manera d'utilitzar el terminal, preferentment agents d'ocupació i desenvolupament local.  
4. Prestar el servei de Punt Labora durant l'horari d'atenció al públic, almenys de 9.00 h a 14.00 h en dies laborables.  
5. Proveir els necessaris consumibles i subministraments per al normal i correcte funcionament dels punts Labora (paper, tòner, consum elèctric...).  
6. Vetlar pel correcte ús dels equips i serveis Punt Labora.  
7. Designar la persona responsable que, en col·laboració amb LABORA Servei Valencià d'Ocupació i Formació, coordine les tasques de manteniment dels equips.  
8. Informar a LABORA Servei Valencià d'Ocupació i Formació sobre la ubicació del Punt Labora, així com sobre qualsevol modificació posterior en aquesta, si n'hi ha.  
9. Difondre les eines complementàries a aquest servei, en particular l'aplicació per a dispositius mòbils, app GVA AutoServef, i la pàgina web de LABORA, en les quals s'ofereix de manera addicional a les persones demandants l'accés a aquests serveis.  
  
  
Cinquena. Accés al servei  
Al servei esmentat tenen accés no sols les persones usuàries del terme municipal en què estan instal·lats els punts Labora, sinó també les dels municipis limítrofs, i s'eviten amb això desplaçaments innecessaris i costosos al centre d'ocupació de LABORA a què estan adscrites.  
  
Sisena. Manteniment dels equips  
Correspon a LABORA Servei Valencià d'Ocupació i Formació el manteniment i la reposició dels equips, en la totalitat o en part, quan així ho aconsellen les circumstàncies tècniques o de funcionament.  
  
En queda exceptuat, i per tant a càrrec de l'Ajuntament, qualsevol deteriorament en els equipaments esmentats que es puga produir per causes diferents de l'ús normal i l'obsolescència (trencaments accidentals, vandalisme, robatori i qualsevol perjudici a causa de falta de diligència en l'atenció deguda als equips).  
  
Setena. Col·laboració  
Ambdues administracions es comprometen a mantindre els contactes i les col·laboracions necessaris que redunden en la millora del servei públic.  
  
Huitena. Efectivitat i duració  
Aquest acord es fa efectiu des de la data de la signatura, i la seua vigència s'estén per un període de quatre anys.  
En qualsevol moment abans de la finalització del termini previst en el paràgraf anterior, les parts signants poden acordar-ne unànimement la pròrroga per un període de fins a quatre anys addicionals o l'extinció.  
  
Novena. Comissió de seguiment  
Es crea una comissió de seguiment com a òrgan mixt de seguiment i control de les actuacions que s'acorde, amb un règim de funcionament que es regirà pel que es disposa en els articles 15 i concordants de la Llei 40/2015, d'1 d'octubre, del règim jurídic del sector públic, i que tindrà les facultats de coordinació, seguiment i valoració de les activitats derivades de l'acord, així com les de vigilància i control de l'execució d'aquest d'acord amb el que es disposa en l'article 49.f d'aquesta llei.  
  
La comissió de seguiment estarà formada per una representació paritària de dos membres de cada part, designats a l'efecte per cada entitat. Les persones representants de LABORA Servei Valencià d'Ocupació i Formació seran designades per qui siga titular de la Subdirecció General d'Inserció Laboral, d'entre el personal de l'organisme, que designarà també d'entre elles a qui ostente la presidència de la comissió.  
  
La presidència, a l'efecte d'adoptar acords, dirimirà els empats amb el seu vot.  
La secretaria serà ocupada per un membre dels designats per la corporació municipal.  
Es procurarà la presència equilibrada de dones i homes, en aplicació del que preveu el II Pla d'igualtat de dones i homes de l'Administració de la Generalitat, aprovat per mitjà de l'Acord de 10 de març de 2017, del Consell.  
Haurà de remetre's una còpia dels acords, actes i informes d'aquesta comissió a la Subdirecció General d'Inserció Laboral, de LABORA Servei Valencià d'Ocupació i Formació, així com a la corporació municipal que signa l'acord.  
  
Desena. Causes d'extinció i resolució  
El present acord s'extingirà pel compliment de les actuacions que constitueixen el seu objecte o per incórrer en causa de resolució, d'acord amb el que disposa l'article 51 de la Llei 40/2015, d'1 d'octubre, de règim jurídic del sector públic.  
Seran causes de resolució:  
1. La força major.  
2. La impossibilitat sobrevinguda del compliment de l'objecte.  
3. El mutu acord entre les parts, quan varien les circumstàncies que van motivar la instal·lació del Punt Labora.  
4. El transcurs del termini de l'acord assenyalat en l'estipulació huitena, quan hi haja denúncia de les parts.  
5. La falta d'ús continuat del terminal durant més de noranta dies, sense que hi haja cap circumstància tècnica que ho impedisca.  
6. La decisió judicial declaratòria de la nul·litat de l'acord.  
7. L'incompliment de qualsevol de les obligacions i compromisos assumits per part d'algú dels signants.  
Així mateix, hi serà aplicable el que estableix l'article 52 de l'esmentada Llei 40/2015, en relació amb els efectes de la resolució de l'acord.  
Onzena. Recuperació dels equips  
Una vegada extingida la relació per qualssevol dels motius exposats en les estipulacions anteriors, LABORA Servei Valencià d'Ocupació i Formació recuperarà els equipaments que s'hagen instal·lat, i serà del seu compte les pertinents despeses de transport i desplaçament que en comporte la retirada.  
  
Dotzena. Naturalesa jurídica i ordre jurisdiccional  
Aquest acord té naturalesa administrativa i el seu règim jurídic està determinat per les seues pròpies estipulacions; pels preceptes continguts en la Llei 40/2015, d'1 d'octubre, de règim jurídic del sector públic; pel que estableix el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per la resta de normativa aplicable.  
  
Les qüestions litigioses que puguen sorgir en l'execució se sotmetran a la jurisdicció contenciosa administrativa.  
  
Tretzena. Repercussió econòmica  
L'aplicació i execució d'aquest conveni, inclosos tots els actes jurídics que puguen dictar-se per a executar-lo o desplegar-lo, no podran suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
  
Catorzena. Portal de Transparència  
El present acord de col·laboració es publicarà en el Portal de Transparència de la Generalitat Valenciana «GVA Oberta», d'acord amb el que es disposa en els articles 9.1.c i 10.1 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
Així mateix, l'entitat local signant garantirà la publicació d'aquest conveni mitjançant la seua pàgina web, segons el que estableixen els articles 9.1.c i 10.3 de la llei esmentada.  
La publicitat de l'acord es farà en el termini de deu dies hàbils des de la inscripció en el Registre de Convenis de la Generalitat, segons exigeix l'article 12.2 del Decret 105/2017, de 28 de juliol, del Consell, de desplegament de l'esmentada llei de transparència.  
  
Quinzena. Publicació en el Diari Oficial de la Generalitat Valenciana (DOGV)  
D'acord amb el que es preveu en l'article 20 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, en concordança amb el que estableix l'article 111.3 de la Llei 8/2010, de 23 de juny, de règim local de la Comunitat Valenciana, l'acord subscrit, una vegada inscrit en el Registre de Convenis de la Generalitat, haurà de publicar-se en el Diari Oficial de la Generalitat Valenciana en la manera indicada en l'esmentat decret de regulació dels convenis.  
  
Setzena. Derogació  
Queda derogat i sense efecte l'Acord de col·laboració subscrit entre el Servei Valencià d'Ocupació i Formació i l'Ajuntament de Xirivella el dia 28 de setembre de 2010, per a la prestació conjunta de serveis d'intermediació laboral mitjançant la instal·lació del servei AUTOSERVEF, des de la data d'entrada en vigor del present acord.  
  
I, en prova de conformitat, ambdues parts signen aquest document electrònicament.  
  
25.01.8960 MVN LABORA SERVEI VALENCIÀ D'OCUPACIÓ I FORMACIÓ  
El director general  
Enric Nomdedéu i iBiosca  
  
15.01.3515 BWJ L'AJUNTAMENT DE XIRIVELLA  
L'alcalde  
Michel Montaner Berbel